登賦堂
作者：李呂
朝代：宋

paragraphs: 紫雲之山幾千丈，勢壓岷峩欲爭長。
茫茫巨浸擘山開，萬穴魚龍寄深廣。
眼明遥見使君家，華堂夜魄栖簷牙。
手釣峽流揖峯翠，裾珮縹緲凌雲霞。
仲宣登樓炫能賦，字字悲啼嘆飄寓。
他人有心予忖之，魏奪劉傾渠不顧。
使君胸著萬卷書，向來游戲從魚符。
拂衣歸卧喚不出，但有憂國心鬰紆。
日落未落飛鳥滅，却立闌干思橫發。
一川樵牧歌太平，萬古關河感亡國。
麗詞落紙煥黼裳，細研物變窮天藏。
憑誰薦之九天上，我無羽翮不得將。
公乎豈久榛棘下，狗監猶能援司馬。
子虛大人何足云，願賦蒸民追大雅。